Paranormal Activity 3 สร้างปรากฏการณ์เหนือธรรมชาติเปิดตัวทำลายสถิติหนังสยองขวัญที่ 54 ล้าน $
หนังใหม่ติดห้าอันดับอีกเรื่องช่วงสุดสัปดาห์คือ The Three Musketeers จากบทประพันธ์ของ Alexandre Dumas
ส่วนอันดับสี่เป็นหนังใหม่แนวบู๊เชิงประวัติศาสตร์จากบทประพันธ์ของ Alexandre Dumas ชื่อ The Three Musketeers หรือสามทหารเสือ เกี่ยวกับทหารอาสาผู้มีฝีมือสามคนบวกกับหนุ่มน้อยอีกหนึ่งนายในสมัยพระเจ้าหลุยส์ที่ 13 ซึ่งช่วยปกป้องฝรั่งเศสจากการคุกคามของอังกฤษ สุดสัปดาห์แรกที่ออกทดสอบฝีมือ The Three Musketeers ควงดาบฝ่าด่านแนวต้านของข้าศึกเข้ามาได้เพียงแค่ริมกำแพงวังด้านนอก ติดอันดับ 4 และเมื่อสัปดาห์ที่แล้ว Footloose ภาพยนต์แนวแด๊นซ์เกี่ยวกับความพยายามของนักเรียนมัธยมปลายกลุ่มหนึ่ง ซึ่งต่อต้านความประสงค์ของผู้นำทางศาสนาและผู้นำการเมืองในชุมชนที่ออกคำสั่งห้ามเต้นรำในที่สาธารณะ เคยครองใจวัยรุ่นอยู่ที่อันดับสอง แต่มาสัปดาห์นี้ข้อเท้าเริ่มอ่อนล้าจึงถอนร่นลงมายืนอยู่ที่ 3 สำหรับอันดับสองก็นั่งพักให้น้ำเช่นกัน Real Steel เรื่องราวการต่อสู้บนสังเวียนของหุ่นเหล็ก หลังจากที่ครองแชมป์มาได้สองสัปดาห์ติดต่อกัน สุดสัปดาห์นี้ได้อาศัยเสียงระฆังนั่งพักเหนื่อยอยู่ตรงอันดับ 2 และที่ก้าวเข้ามาท่ามกลางเสียงหวีดร้องของคนดู คือ Paranormal Activity 3 หนังแนวสยองขวัญเกี่ยวกับเหตุการณ์แปลกประหลาดซึ่งเกิดขึ้นในบ้าน โดยมีลูกสาวคนเล็กเพียงคนเดียวที่เห็นและเข้าใจ Paranormal Activity 3 ซึ่งที่จริงแล้วคือกำเนิดและที่มาของ Paranormal Activity สองตอนที่มาผ่าน สร้างปรากฏการณ์เหนือธรรมชาติเปลี่ยนเสียงหวีดร้องของแฟนๆ เป็นรายได้ 54 ล้านดอลล่าร์ ทำลายสถิติหนังแนวสยองขวัญที่เปิดตัว และยืนอยู่ที่อันดับ 1